RAPPORT KONĠUNT LILL-PARLAMENT EWROPEW U LILL-KUNSILL Ir-Reġjun Amministrattiv Speċjali tal-Makaw: Rapport Annwali tal-2013 /* JOIN/2014/019 final */





Sommarju Minn mindu l-Makaw għadda għand ir-Repubblika Popolari taċ-Ċina fl-1999, l-Unjoni Ewropea u l-Istati Membri tagħha segwew mill-qrib l-iżviluppi politiċi u ekonomiċi fir-Reġjun Amministrattiv Speċjali (RAS) tal-Makaw taħt il-prinċipju ta' "pajjiż wieħed, żewġ sistemi". F'konformità mal-impenn li ngħata lill-Parlament Ewropew fl-1999, jinħareġ rapport annwali dwar l-iżviluppi fil-Makaw. Dan huwa t-12-il rapport bħal dan, li jkopri l-iżviluppi li saru fl-2013. L-UE temmen li l-prinċipju ta' "pajjiż wieħed, żewġ sistemi", minqux fil-Liġi Bażika tal-Makaw, kompla jaħdem tajjeb fl-2013. Id-drittijiet u l-libertajiet fundamentali tal-poplu tal-Makaw ġew rispettati. Il-politika ekonomika kompliet issegwi l-prinċipji mmexxija mis-suq, b'rispett lejn l-istat tad-dritt. Sar iktar progress fuq il-promozzjoni tat-trasparenza u tal-governanza tajba. Is-sistema ta’ governanza politika tal-Makaw saret aktar demokratika, b’aktar siġġijiet eletti direttament fl-elezzjoni tal-Assemblea Leġiżlattiva tal-2013. L-UE tittama li jsir aktar progress f'dan ir-rigward, li eventwalment iwassal għal vot universali għall-elezzjoni tal-Kap Eżekuttiv u l-Assemblea Leġiżlattiva. Din tinsab ħerqana biex taħdem mal-Makaw biex issaħħaħ is-sistema ġudizzjarja u ttejjeb il-qafas istituzzjonali u regolatorju għan-negozju. Ir-relazzjonijiet bilaterali bejn l-UE u l-Makaw komplew jikbru. Fl-2013, l-UE u l-Makaw iċċelebraw l-20 anniversarju tad-dħul fis-seħħ tal-Ftehim għall-Kummerċ u l-Kooperazzjoni. L-anniversarju kien ikkaratterizzat miż-żjara mill-President tal-Kummissjoni Ewropea, José Manuel Barroso, lejn il-Makaw f’Novembru 2013. Ir-relazzjonijiet ta’ kummerċ u investiment kibru b’mod sinifikanti u kienu, fil-biċċa l-kbira, mingħajr problemi. L-UE u r-RAS tal-Makaw iffirmaw Ftehim Orizzontali dwar is-Servizzi bl-Ajru, u b'hekk ħolqu qafas legali fl-UE kollha għall-iżvilupp ta' relazzjonijiet tal-avjazzjoni ċivili mal-Makaw. Żviluppi politiċi L-2013 kienet ir-raba' sena minn mindu daħal fil-kariga Chui Sai On, il-Kap Eżekuttiv tar-RAS tal-Makaw. Il-prijoritajiet strateġiċi tal-gvern komplew jiddiversifikaw l-ekonomija, isaħħu l-kooperazzjoni reġjonali fid-Delta tax-Xmara Pearl, jipprovdu għajnuna lil pajjiżi li jitkellmu bil-Portugiż u jindirizzaw kwistjonijiet ta’ għajxien. Fid-diskors annwali tiegħu dwar il-politika, li ta lill-Assemblea Leġiżlattiva fil-15 ta’ Novembru 2013, il-Kap Eżekuttiv qal li, bl-appoġġ qawwi tal-gvern ċentrali u l-isforzi konġunti tal-gvern u l-poplu tal-Makaw, ir-reġjun kien għeleb diffikultajiet interni u esterni, fatt li wassal għal żvilupp soċjali, politiku, ekonomiku u kulturali kostanti. Billi żamm dejjem mal-prinċipju tat-tfassil tal-politika li "n-nies jiġu l-ewwel", il-Gvern tal-Makaw għamel sforzi biex itejjeb il-politiki li jaffettwaw l-aspetti tal-benessri tan-nies u biex jippromwovi d-diversifikazzjoni ekonomika. Il-Kap Eżekuttiv enfasizza l-ħtieġa li jitjiebu l-amministrazzjoni pubblika, ir-responsabbiltà, it-trasparenza u l-protezzjoni tal-libertà tal-istampa, u li jissaħħaħ l-istat tad-dritt. Sar progress gradwali fil-qasam tar-riforma politika fl-elezzjoni tal-Assemblea Leġiżlattiva fil-15 ta’ Settembru 2013. L-għadd ta’ membri fl-Assemblea Leġiżlattiva żdied minn 29 għal 33, b’żewġ siġġijiet ġodda ta' kostitwenza ġeografika u żewġ siġġijiet ġodda ta' kostitwenza funzjonali eletti b’mod dirett, li jirrappreżentaw gruppi ta’ interess kummerċjali, tax-xogħol, professjonali, tas-sigurtà soċjali, tal-edukazzjoni, tal-kultura u tal-isports. Il-votanti tal-Makaw ħatru rappreżentanti għal 14 mit-33 siġġu fl-Assemblea. Dan kien pass modest iżda pożittiv lejn it-tisħiħ tal-bażi demokratika tal-Gvern tar-RAS tal-Makaw. Billi l-liġi tal-Makaw ma tipprevedix li l-partiti politiċi joħorġu kandidati individwali, il-kandidati ħarġu bħala parti minn lista. Total ta’ 145 kandidat ħarġu fuq 20 lista, u ġġieldu għall-voti ta’ 277 153 votant reġistrat. Il-kampanja elettorali damet għaddejja ġimagħtejn u kien soġġetta għal regoli stretti, sorveljati minn Kumitat għall-Affarijiet Elettorali. Saru allegazzjonijiet li l-Kumitat ma kienx kompletament imparzjali. L-Uffiċċju tal-Prosekutur Pubbliku ssuġġerixxa li ssir reviżjoni tar-rwol tal-Kumitat u li l-kampanja elettorali tiġi estiża minn ġimgħatejn għal erba’ ġimgħat. Mill-votanti rreġistrati tal-Makaw, 55 % - jew 151 881 ruħ - ivvutaw, tnaqqis ta' 5 % meta mqabbel mal-elezzjonijiet tal-2009 u l-aktar parteċipazzjoni baxxa mill-2001. Il-kandidati progovernattivi rebħu 23 siġġu (12 ta' kostitwenza ġeografika u 11 ta' kostitwenza funzjonali), li jikkostitwixxu maġġoranza kbira. Peress li l-Kap Eżekuttiv jaħtar direttament il-membri għal seba’ siġġijiet oħra, il-gvern jista’ jiddependi fuq l-appoġġ ta’ kważi l-membri kollha tal-Assemblea. F’Marzu 2013, il-Kumitat tad-Drittijiet tal-Bniedem tan-Nazzjonijiet Uniti (Human Rights Committee, HRC) eżamina mill-ġdid ir-ratifika tal-Makaw tal-Patt Internazzjonali dwar id-Drittijiet Ċivili u Politiċi. Fil-konklużjonijiet tiegħu, huwa talab lill-Gvern tar-RAS tal-Makaw jippreżenta pjan, fi żmien sena, li "jistabbilixxi perjodi ta' żmien għat-tranżizzjoni għal sistema elettorali bbażata fuq il-vot universali u ugwali li tiżgura li ċ-ċittadini kollha jgawdu mid-dritt għall-vot u mid-dritt li joħorġu għall-elezzjoni." L-UE tappoġġa dan l-għan. Fl-2013, il-libertà tal-espressjoni kienet ġeneralment rispettata fil-Makaw. L-individwi komplew jeżerċitaw il-libertà tal-espressjoni tagħhom mingħajr tfixkil u l-midja stampata u elettronika kienet tippermetti firxa wiesgħa ta’ opinjonijiet. Matul il-perjodu tal-elezzjoni, il-midja tal-Makaw xerrdet informazzjoni dwar l-elezzjoni u l-pjattaformi politiċi ta’ listi elettorali differenti, u qajjmet kuxjenza dwar il-kwistjonijiet involuti fost il-votanti. Kien għad hemm xi tħassib dwar il-qagħda tal-libertà tal-istampa u l-politika tal-gvern dwar l-aċċess tal-ġurnalisti għall-informazzjoni tal-gvern. Il-ġurnalisti ta' Ħong Kong mill-midja tal-oppożizzjoni, bħal Apple Daily, ma tħallewx jidħlu fil-Makaw f’żewġ okkażjonijiet. Il-midja soċjali, madankollu, kompliet topera b’mod ħieles u żviluppat b'mod vibranti. Kienet meħtieġa attenzjoni partikolari fl-oqsma tal-promozzjoni tat-trasparenza u l-governanza tajba, kif deher minn diversi każijiet ta’ korruzzjoni bi profil għoli. Fl-2013, il-Kummissjoni Kontra l-Korruzzjoni (CCAC) irrappurtat li fl-2012 kienet ittrattat 1 279 każ, inklużi 852 ilment ġdid, żieda ta’ 8 % mis-sena preċedenti. L-Uffiċċju tal-Prosekutur Pubbliku kompla x-xejra ’l fuq li bdiet fl-2010 billi ressaq 183 każ għall-investigazzjoni, 71 każ aktar milli fl-2011. Kważi 60 % tal-każijiet irreġistrati fl-2012 tressqu minn ilmentaturi li pprovdew id-dejta personali tagħhom. Dan wera li ċ-ċittadini kienu aktar lesti minn qabel li jirrappurtaw ir-reati u kienu aktar konxji tad-drittijiet tagħhom. Żvilupp ekonomiku L-ekonomija tal-Makaw kisbet tkabbir robust ta' 11,9 % tal-PDG fl-2013, żieda mid-9,1 % fl-2012. Dan it-tkabbir kien prinċipalment xpruntat mill-esportazzjonijiet qawwija ta’ servizzi relatati mas-setturi tal-logħob tal-azzard u t-turiżmu. L-infiq fl-investiment wera wkoll żieda solida, bis-saħħa tal-kostruzzjoni ta’ lukandi ġodda u żviluppi fl-akkomodazzjoni pubblika. L-inflazzjoni baqgħet relattivament għolja b'5,5 %[1]. Dan kien minħabba l-pressjoni inflazzjonarja mill-prezzijiet ogħla tal-importazzjoni ta' prodotti bażiċi u attività ekonomika ta’ suċċess. It-turiżmu mar tajjeb tul l-2013, bil-viżitaturi li jilħqu d-29,3 miljun, b’żieda ta’ 4,6 % meta mqabbel mas-sena ta’ qabel. Il-viżitaturi miċ-Ċina kontinentali rrappreżentaw 63,5 % tat-turisti, u pprovdew impetu kbir għat-tkabbir ekonomiku qawwi tal-Makaw. Id-dħul mis-settur tal-logħob tal-azzard wera tkabbir qawwi ta' 18,6 %, għal MOP 360 biljun fl-2013[2]. Il-Makaw baqa’ l-akbar suq tal-każinojiet fid-dinja, pożizzjoni li żamm sa mill-2006. Waqt li jikkapitalizza fuq it-turiżmu relatat mal-logħob tal-azzard, il-Makaw kompla jiżviluppa s-settur tal-konferenzi u tal-wirjiet u l-industriji kreattivi u kulturali tiegħu. Dan ospita diversi fieri, konferenzi u avvenimenti f’oqsma ġodda bħall-karozzi, il-jottijiet, l-inġenji tal-ajru, l-ambjent u r-riċerka medika. L-operaturi tal-każinojiet bnew ċentri kummerċjali ta’ livell għoli u żiedu varjetà ta’ spettakli ta' divertiment biex jattiraw it-turisti. Ħafna bliet Asjatiċi oħra baqgħu jqisu l-Makaw bħala storja mudell ta’ suċċess. Is-setturi tal-logħob tal-azzard u tat-turiżmu tal-Makaw huma previsti jikbru aktar fis-snin li ġejjin. Fl-2013, kienu qed jinbnew 10 lukandi ġodda, b’madwar 4 300 kamra. Ġew ippreżentati għall-approvazzjoni tal-gvern 18-il applikazzjoni oħra għall-bini ta' lukandi, bi 18 500 kamra. Din il-kapaċità ġdida tiżdied mas-26 000 kamra f’lukandi eżistenti fil-Makaw, li jfisser li l-kapaċità tiegħu ta' lukandi kważi se tirdoppja sal-2018, u tilħaq id-49 000 kamra. Biex jimmaniġġa t-tkabbir tas-settur tal-logħob tal-azzard, il-gvern illimita n-numru ta’ mwejjed tal-logħob tal-azzard. Il-limitu ta’ 5 500 mejda tal-logħob tal-azzard intlaħaq fi tmiem l-2012. Fl-2013, il-gvern iddeċieda li jagħti 250 mejda tal-logħob tal-azzard ġdida għal żewġ operaturi tal-każinojiet għar-resorts tal-każinojiet tagħhom li għadhom kif lestew. Dan żamm il-politika li taħtha l-imwejjed ġodda tal-logħob tal-azzard jingħataw bi proporzjon mal-iskala tan-negozju mhux relatat mal-logħob tal-azzard (bħax-xiri, il-konferenzi, l-ispettakli ta’ divertiment, eċċ.) li jsir mill-każinò l-ġdid. Fid-dawl ta’ dan it-tkabbir rapidu tal-industrija tal-logħob tal-azzard, il-Makaw għamel sforzi sinifikanti biex iġib is-settur tal-logħob tal-azzard fl-oqfsa rilevanti u biex isir progress lejn l-istandards tat-Task Force ta’ Azzjoni Finanzjarja (FATF). L-UE tinkoraġġixxi l-awtoritajiet tal-Makaw biex isegwu l-isforzi kollha meħtieġa biex jieħdu azzjoni kontra r-riskji inerenti għas-settur tal-logħob tal-azzard u hija lesta li tipparteċipa fi skambji dwar dan. Minkejja l-isforzi tal-gvern, l-istruttura ekonomika tal-Makaw ma ddiversifikatx b’mod sinifikanti matul dawn l-aħħar snin. Il-logħob tal-azzard ikkontribwixxa dejjem aktar għall-PDG tiegħu, minn 32,3 % fl-2009 għal 45,9 % fl-2012.[3] Kwart tal-forza tax-xogħol totali tiegħu kienu jaħdem f’negozji relatati mal-logħob tal-azzard u d-divertiment. Il-gvern jistrieħ prinċipalment fuq it-taxxa fuq il-logħob tal-azzard għall-introjtu fiskali tiegħu. L-operaturi tal-każinojiet iħallsu 35 % tad-dħul tagħhom mill-logħob tal-azzard bħala taxxa fuq il-logħob tal-azzard, li kkontribwixxa għal 81 % tad-dħul fiskali tal-Makaw fl-2013[4]. Minħabba t-tkabbir qawwi tas-settur tal-logħob tal-azzard fl-2013, il-Makaw kellu l-problemi minħabba r-riżorsi umani inadegwati. Għall-biċċa l-kbira tas-sena, ir-rata tal-qgħad kienet ferm baxxa b'1,8 %. Il-Makaw għalhekk kien jiddependi ħafna fuq il-ħaddiema u l-professjonisti barranin biex jissodisfaw il-ħtiġijiet tal-ekonomija li qed tikber. In-numru ta’ ħaddiema barranin — li jinkludi kemm il-ħaddiema li mhumiex mill-Makaw iżda jirrisjedu hemm abbażi ta' viża/permess tax-xogħol, kif ukoll il-ħaddiema li jaqsmu l-fruntiera biex imorru għax-xogħol — żdied għal-livell storikament għoli ta’ 137 838 sa tmiem l-2013, li jirrappreżenta 37 % tal-forza totali tax-xogħol. Filwaqt li s-settur tan-negozju talab li jkun hemm reġim ta’ importazzjoni tax-xogħol aktar flessibbli biex jitnaqqsu n-nuqqasijiet ta’ ħaddiema, unjins tax-xogħol għamlu pressjoni biex jinżammu miżuri protezzjonisti favur il-ħaddiema lokali u jiġu riżervati ċerti karigi ewlenin, bħall-krupiera fil-każinojiet, għan-nies lokali. Fid-diskors tiegħu dwar il-politika għall-2014, il-Kap Eżekuttiv ikkonferma li l-gvern kien se jżomm il-politika attwali li r-residenti jingħataw aċċess prijoritarju għall-impjiegi u ggarantixxa li l-persuni mhux residenti ma jkunux jistgħu jaħdmu bħala krupiera. F’Ottubru 2013, il-gvern tal-Makaw wettaq l-ewwel konsultazzjoni pubblika dwar il-paga minima għal ċerti impjiegi. Il-konsultazzjoni pproponiet paga minima għal żewġ impjiegi - il-gwardji tas-sigurtà u l-purtinara impjegati minn kumpaniji ta’ ġestjoni tal-proprjetà. Il-Makaw huwa l-uniku ġurisdizzjoni fir-Repubblika Popolari taċ-Ċina li ma għandux liġi statutorja dwar il-paga minima. Minħabba l-opportunitajiet li l-gvern joffri għad-diversifikazzjoni ekonomika, l-integrazzjoni reġjonali hija prijorità ta’ politika għalih. Il-Ftehim ta' Partenarjat Ekonomiku Msaħħaħ (CEPA). (CEPA) bejn ir-RAS tal-Makaw u ċ-Ċina kontinentali baqa' għodda ewlenija li se tilliberalizza b'mod sħiħ il-kummerċ sa tmiem l-2015. Fit-30 ta’ Awwissu 2013, iż-żewġ naħat iffirmaw is-Suppliment X. Dan se jipprovdi aċċess akbar għall-kumpaniji tal-Makaw fi 28 settur u subsettur tas-servizzi fiċ-Ċina kontinentali. Mill-implimentazzjoni tiegħu fl-2004 sal-aħħar ta’ Lulju 2013, inħarġu total ta’ 435 ċertifikat għall-fornituri tas-servizzi tal-Makaw. Issa hemm 383 miżura ta’ liberalizzazzjoni għall-kummerċ fis-servizzi taħt is-CEPA. L-iżvilupp taż-żona ekonomika speċjali fuq il-gżira ta’ Hengqin f’Zhuhai, fil-muniċipalità ġara tal-Makaw fuq il-kontinent, huwa riżultat pożittiv tal-kooperazzjoni ma’ Guangdong taħt il-Ftehim Qafas ta’ Kooperazzjoni bejn il-Makaw u l-Guangdong. Il-park industrijali Makaw-Guangdong fuq il-Gżira ta' Hengqin attira interess kummerċjali qawwi min-negozji tal-kontinent u l-kumpaniji barranin. Total ta’ 89 applikazzjoni ġew irċevuti biex jitwaqqfu operazzjonijiet tan-negozju fil-park industrijali, prinċipalment fit-turiżmu, is-settur tat-teknoloġija avvanzata, il-kultura, it-tagħmir mediku u s-servizzi finanzjarji. Il-kampus il-ġdid ta' Hengqin tal-Università tal-Makaw tlesta wkoll fl-20 ta’ Lulju 2013. Minkejja li dan jinsab fuq it-territorju kontinentali, il-kampus il-ġdid tal-Università tal-Makaw se jkun fil-ġurisdizzjoni tal-awtoritajiet tar-RAS tal-Makaw. Il-Makaw kompla jikkapitalizza fuq ir-rwol tiegħu bħala ċentru għall-kooperazzjoni u l-kummerċ bejn iċ-Ċina u l-pajjiżi li jitkellmu bil-Portugiż. Diversi avvenimenti prinċipali seħħew fl-2013. L-aktar wieħed sinifikanti kien ir-raba’ konferenza Ministerjali tal-Forum ta’ Kooperazzjoni Ekonomika bejn iċ-Ċina u l-pajjiżi li jitkellmu bil-Portugiż, mill-5 sas-6 ta’ Novembru. Il-kooperazzjoni bejn l-UE u l-Makaw Fl-2013, l-UE u l-Makaw iċċelebraw l-20 anniversarju tad-dħul fis-seħħ tal-Ftehim dwar il-Kummerċ u l-Kooperazzjoni bejn l-UE u r-RAS tal-Makaw. Il-qofol tal-anniversarju kienet iż-żjara tal-President tal-Kummissjoni Ewropea José Manuel Barroso fit-23 ta’ Novembru. Il-President Barroso ltaqa’ mal-Kap Eżekuttiv tal-Makaw Chui Sai On u ma' membri oħra tal-gvern tar-RAS. Flimkien mal-Kap Eżekuttiv, huwa tkellem f’konferenza pubblika ta' ċelebrazzjoni u inawgura wirja tar-ritratti ta’ bliet kapitali tal-UE. Il-posta tal-Makaw ħarġet żewġ bolol speċjali għall-anniversarju. Il-Kumitat Konġunt stabbilit bil-Ftehim Bilaterali bejn l-UE u l-Makaw iltaqa' fil-Makaw fil-15 ta’ Novembru 2013. Dan qies l-iżvilupp ġenerali pożittiv tar-relazzjonijiet bilaterali minn mindu daħal fis-seħħ il-Ftehim. Il-kummerċ mexa 'l quddiem u ġie żviluppat portafoll wiesa’ ta’ attivitajiet ta’ kooperazzjoni, f’oqsma li jvarjaw minn affarijiet legali għall-edukazzjoni, ir-riċerka u t-taħriġ għall-interpreti. Il-Kumitat iddiskuta wkoll il-kooperazzjoni dwar kwistjonijiet ta’ taxxa, filwaqt li qies l-iżviluppi internazzjonali fl-iskambju awtomatiku ta’ informazzjoni bejn l-awtoritajiet tat-taxxa. Kienu wkoll fuq l-aġenda kwistjonijiet relatati mal-ħarsien tad-drittijiet tal-proprjetà intellettwali u l-akkwist pubbliku, inklużi l-Ftehim dwar l-Akkwist Pubbliku tal-Organizzazzjoni Dinjija tal-Kummerċ, u l-integrazzjoni reġjonali. Kien hemm interess reċiproku fil-kooperazzjoni f’oqsma ġodda bħalma huma l-kultura, l-industriji kreattivi u l-ħarsien ambjentali. Il-gvern tal-Makaw ressaq proposti għal aktar attivitajiet fl-oqsma tal-kooperazzjoni legali, il-ħarsien ambjentali, il-ġlieda kontra t-traffikar tal-bnedmin u l-industriji kulturali u kreattivi. L-UE u r-RAS tal-Makaw iffirmaw il-Ftehim Orizzontali dwar Ċerti Aspetti tas-Servizzi tal-Ajru f’ċerimonja fit-23 ta’ Novembru 2013. Attendew din iċ-ċerimonja tal-iffirmar il-Kap Eżekuttiv tal-Makaw, Chui Sai On, u l-President tal-Kummissjoni Ewropea, José Manuel Barroso. Il-Ftehim se jirrestawra ċ-ċertezza legali lill-15-il ftehim bilaterali eżistenti dwar is-servizzi tal-ajru bejn il-Makaw u l-Istati Membri individwali tal-UE u se jipprovdi bażi soda għall-iżvilupp ta’ relazzjonijiet tal-avjazzjoni bejn l-UE u l-Makaw. Il-kummerċ bilaterali bejn l-UE u l-Makaw żdied b'mod sinifikanti fl-2013. Il-kummerċ bilaterali totali żdied bi 28,3 % u laħaq EUR 656,5 miljun[5]. L-esportazzjonijiet mill-UE lejn il-Makaw żdiedu bi 37 %, u laħqu l-ammont ta' EUR 542 miljun hekk kif id-domanda għall-importazzjonijiet tal-Makaw żdiedet, flimkien mal-ekonomija soda tiegħu. L-esportazzjonijiet tal-UE kienu ddominati mill-inġenji tal-ajru, l-oġġetti tal-ġilda u x-xorb (prinċipalment l-inbid). L-importazzjonijiet tal-UE mill-Makaw baqgħu stabbli, bl-ammont ta' EUR 114,5 miljun. Fl-2013, l-UE rreġistrat surplus kummerċjali ta' EUR 428 miljun mal-Makaw. Din kienet it-tieni l-akbar fornitur ta’ importazzjonijiet tal-Makaw wara ċ-Ċina, u tirrappreżenta 23 % tal-importazzjonijiet tiegħu fl-2013[6]. Il-Kamra tal-Kummerċ Makaw-Ewropea twaqqfet fl-2013. Il-President tal-Kummissjoni Ewropea Barroso uffiċjalizza l-inawgurazzjoni tagħha fit-23 ta’ Novembru. Qabel ma twaqqfet il-Kamra tal-Kummerċ Makaw-Ewropea, il-Kamra tal-Kummerċ Ewropea f’Ħong Kong irranġat għall-parteċipazzjoni tal-UE f’żewġ avvenimenti annwali ewlenin tal-Makaw, il-Forum tal-Makaw dwar l-Investiment u l-forum u l-wirja tal-Makaw dwar il-kooperazzjoni ambjentali internazzjonali. Il-paviljun konġunt tal-UE f'dawn iż-żewġ avvenimenti pprovda viżibilità u involviment sinifikanti għall-kumpaniji tal-UE. Iż-żewġ avvenimenti pprovdew ukoll pjattaforma għan-netwerking tajba għal-viżitaturi miċ-Ċina kontinentali. Wara t-tnedija tiegħu f’Diċembru 2012, il-programm akkademiku bejn l-UE u l-Makaw organizza l-ewwel attivitajiet tiegħu. Il-programm, ġestit minn konsorzju mmexxi mill-Università tal-Makaw, organizza diversi seminars, konferenza kbira bħala tifkira tal-20 anniversarju tal-ftehim bilaterali bejn l-UE u l-Makaw, diversi avvenimenti għaż-żjara tal-President Barroso, u simulazzjoni ta' suċċess tal-“Ewropa Mudell” ta’ laqgħa tal-Kunsill Ewropew. L-UE u l-Makaw komplew iħarrġu interpreti bilingwi Ċiniżi-Portugiżi skont Memorandum ta’ Ftehim li ġie ffirmat fl-2012. L-interpreti ġew imħarrġa fil-Makaw u fi Brussell għal perjodu ta' ħames xhur. Ġiet inawgurata wirja ta' ritratti dwar il-Makaw, bl-isem "Bridging Time", fil-kwartieri ġenerali tal-Kummissjoni Ewropea fi Brussell f'Diċembru 2012. Il-wirja ġiet estiża sa Ġunju 2013. L-UE se tkompli trawwem ir-relazzjoni tagħha mar-RAS tal-Makaw, iżżid ir-rabtiet ekonomiċi u kummerċjali, ittejjeb il-kooperazzjoni man-negozji u mas-soċjetà ċivili u tippromwovi l-mobbiltà u l-iskambji mal-poplu tal-Makaw. Il-prijoritajiet ewlenin għall-2014 jinkludu l-kooperazzjoni legali, il-ħarsien tal-ambjent, il-ġlieda kontra t-traffikar tal-bnedmin, l-iskambji kulturali u l-kooperazzjoni akkademika. Bħala parti tal-kooperazzjoni tagħha mal-Makaw biex tiddiversifika l-ekonomija tiegħu, l-UE pproponiet djalogu dwar il-qafas regolatorju biex jiġu ffaċilitati l-kummerċ u l-investiment, inklużi l-kompetizzjoni, l-akkwist pubbliku, il-proċeduri regolatorji u d-drittijiet tal-proprjetà intellettwali. Tinsab ħerqana wkoll li tikkoopera mal-Makaw dwar il-promozzjoni tal-interessi kummerċjali tal-UE fiż-żona ekonomika speċjali ta’ Hengqin u inizjattivi ekonomiċi ewlenin oħra. [1] L-indikaturi ekonomiċi kollha relatati mal-ekonomija tal-Makaw huma statistiki uffiċjali rilaxxati mis-Servizz tal-Istatistika u ċ-Ċensiment tal-Gvern tar-RAS tal-Makaw. [2] Sors: L-Uffiċċju għall-Koordinazzjoni tal-Ispezzjoni u l-Logħob tal-Azzard tal-Gvern tar-RAS tal-Makaw. [3] Sors: Is-Servizz tal-Istatistika u ċ-Ċensiment tal-Gvern tar-RAS tal-Makaw. [4] Sors: L-Uffiċċju tas-Servizzi Finanzjarji tal-Gvern tar-RAS tal-Makaw. [5] Sors: Eurostat (il-bażi tad-dejta Comext). [6] Sors: Is-Servizz tal-Istatistika u ċ-Ċensiment tal-Gvern tar-RAS tal-Makaw.